એક સમયની જાણીતી એરલાઈન્સ કંપની પેન-એમની ફ્લાઈટ નંબર ૭૩એ પાંચમી સપ્ટેમ્બર, ૧૯૮૬ના રોજ મુંબઈથી ન્યૂયોર્ક જવા ઉડાન ભરી હતી. ફ્લાઈટનો રૂટ વાયા કરાચી (પાકિસ્તાન), ફ્રેન્કફર્ટ (જર્મની) હતો. મુંબઈ આંતરરાષ્ટ્રીય એરપોર્ટ પરથી આ વિમાનમાં બોર્ડ થઈ રહેલા પ્રવાસીઓમાં અમેરિકા જવાનો તથા ખ્યાતનામ એરલાઈન્સમાં મુસાફરી કરી રહ્યાંનો અદમ્ય ઉત્સાહ હતો. જોકે તેમને સપનેય ખ્યાલ નહોતો કે પ્રવાસની શરૂઆત ભલે પાસપોર્ટ પરના સિક્કાની છાપથી થરૂ થઈ હોય, પરંતુ આ પ્રવાસની ક્યારેય ન ભૂંસાઈ શકે તેવી છાપ તેમનાં જીવન પર પડશે. વિમાનમાં ૩૬૦ પ્રવાસીઓ સાથે ૧૯ ક્રૂ મેમ્બર્સ મળીને કુલ ૩૭૯ લોકો હતાં.